送何元英
作者：鄭剛中
朝代：宋

paragraphs: 己未夏入秦，馬足臨渭水。
辛酉冬使蜀，去渭亦無幾。
君於兩年間，同我三萬里。
我今寄戎閫，君復持行李。
客衣掛塵埃，閑關亦勞矣。
垂髫讀詩書，平視取青紫。
側翅随人飛，此計寧得已。
人生功與名，天付在男子。
有物執其柄，小大聽所委。
請君但強飯，加意重生理。
見蜺儻弗駭，換骨正刀匕。
青春到邊城，雜花亂如綺。
儲粟三百萬，護種一千壘。
日與諸少年，醉臥春風裏。
行行勿我念，峡束江未起。
辨事早言還，下榻當設醴。